РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/256-15

1. септембар 2015. године

Б е о г р а д

ЗАПИСНИК

28. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 16. ЈУНА 2015. ГОДИНЕ

Седница је почела у 14 часова и 45 минута.

Седницом је председавала Александра Томић, председник Одбора.

Поред председника, седници су присуствовали чланови Одбора: Драгољуб Зиндовић, Владан Милошевић, Оливера Пауљескић, Ђорђе Чабаркапа и Владимир Маринковић.

Седници су присуствовали заменици чланова Одбора: Милош Тошанић (заменик члана Одбора Зорана Пралице), Нинослав Гирић (заменик члана Одбора Владана Милошевића), Саша Максимовић (заменик члана Одбора Радмила Костића), Горан Вукадиновић (заменик члана Одбора Јелене Мијатовић) и Никола Јоловић (заменик члана Одбора Александра Јовичића).

Седници нису присуствовали чланови Одбора: Зоран Пралица, Драгомир Карић, Радмило Костић, Јелена Мијатовић, Александар Јовичић, Новица Тончев, Горан Ћирић, Иван Карић, Младен Грујић, Дејан Чапо и Енис Имамовић.

Седници су, на позив председника, присуствовали: Љубо Маћић, председник Савета Агенције за енергетику Републике Србије, Горан Петковић и Дејан Стојановић, чланови Савета Агенције за енергетику Републике Србије, Мирјана Филиповић, државни секретар у Министарству рударства и енергетике, Стеван Никчевић, Весна Ковач, Лукреција Ђери и Татјана Матић, државни секретари у Министарству трговине, туризма и телекомуникација, Бојана Тодоровић, помоћник министра трговине, туризма и телекомуникација, Рената Пинџо и Жарко Малиновић, в.д. помоћници министра трговине, туризма и телекомуникација, Оливера Гуџулић, начелник у Сектору за електроенергртику у Министарству рударства и енергетике, Снежана Ангели, координатор у Сектору туристичке инспекције у Министарству трговине, туризма и телекомуникација, Саша Ристески, шеф Одсека у Сектору туристичке инспекције у Министарству трговине, туризма и телекомуникација.

На предлог председника, Одбор је једногласно утврдио следећи

Д н е в н и р е д

1. Разматрање Извештаја о раду Министарства рударства и енергетике за период од 27.04.2014. године до 24.04.2015. године (број 02-1213/15 од 30. априла 2015);

2. Разматрање Годишњег извештаја о раду Агенција за енергетику за 2014. годину (број 02-1495/15 од 29. маја 2015. године);

3. Разматрање Извештаја о раду Министарства трговине, туризма и телекомуникација за период 01.01.2015. године до 31.03.2015. године (број 02-1284/15 од 8. маја 2015. године);

4. Разно.

Прва тачка дневног реда- **Разматрање Извештаја о раду Министарства рударства и енергетике за период од 27.04.2014. године до 24.04.2015. године**

Одбор је размотрио Извештај о раду Министарства рударства и енергетике за период од 27.04.2014. године до 24.04.2015. године и поднео Извештај Народној скупштини.

У уводним напоменама, Мирјана Филиповић, државни секретар у Министарству рударства и енергетике је изнела да је Извештај о раду Министарства рударства и енергетике подељен на неколико сегмената. Најважније активности односе се на санирање последица од поплава на коповима „Колубара“ и „Костолац“, на законодавни део, конкретно на Закон о енергетици и Закон о јавном интересу за трансбалкански коридор, као и активности везане за реорганизацију и реструктурирање јавних предузећа „Електропривреде Србије“ и „Србијагаса“. Истакла је да се у оквиру Министарства рударства и енергетике радило и на пројектним активностима за потписивање и праћења уговора „Костолац Б3“.

У дискусији народни посланици су поставили питања, изнели мишљења и дали сугестије и предлоге. Поставили су следећа питања:

- докле се стигло са реорганизацијом и реструктурирањем јавних предузећа „Електропривреда Србије“ и „Србијагас“;

- са ким су потисани колективни уговори, односно са којим предузећима је преговарано и шта је резултат;

- који су квалитативни и квантитативни ефекти смањења административних процедура након увођења законског основа за израду новог предуговора и уговора о куповини електричне енергије (ППА), како се одразило на привреду и на учешће у раду Енергетске заједнице;

- какви су резултати сарадње у оквиру Споразума између Министарства рударства и енергетике и компаније МАСДАР - „ABU DHABI FUTURE ENERGY COMPANY PJSC“, из Уједињених Арапских Емирата;

- да ли је унапређење енергетске ефикасности у зградама јавне намене поверљиво, односно да ли може да се дискутује на ту тему.

У расправи су истакнуте техничко-методолошке примедбе на Извештај Министарства рударства и енергетике. Напоменуто је да су у Извештају јасно дефинисане чињенице, донети закони, акти, одлуке, решења, закључци, подзаконски акти, потписани документи о међународној сарадњи, али да нема јасних објашњења шта је и колико урађено у одређеним областима. Наведен је пример недовољно конкретних података о реструктурирању и реорганизацији „Електропривреде“ и „Србијагаса“. Сугерисано је да се детаљније опишу све активности које су таксативно набројане у Извештају.

Поводом дискусије, Мирјана Филиповић, државни секретар у Министарству рударства и енергетике, је истакла да је колективни уговор потписан са јавним предузећем „Транснафта“, „Србијагас“, „Електропривреда Србије“, „Ресавица“ и „Електромрежа Србије“. Сарадња Министарства рударства и енергетике са МАСДАР - „ABU DHABI FUTURE ENERGY COMPANY PJSC“, из Уједињених Арапских Емирата, није била готова у тренутку састављања Извештаја. Предуговор и уговор о куповини електричне енергије (ППА) је у процесу израде. Законска обавеза је да у року од годину дана од доношења закона буде израђен модел уговора. За Пројекат назван „Реорганизација наших јавних предузећа“ је направљен план како би требало да изгледа. У тренутку израде Извештаја „Електропривреда Србије“ је имала усвојен план реорганизације, а у међувремену урађен је статут и оснивачки акти. Постигнут је консензус са Енергетском заједницом, која се сложила да је модел раздвајања „Србијагаса“ прихватљив за Енергетску заједницу. Преговори са Европском унијом за поглавље 15. се налазе у извештајима кроз скрининг. Министарство рударства и енергетике је успешно отклонило проблеме за отварање поглавља. Један од услова је био реструктурирање „Србијагаса“, што иде спорије, али је постигнута сагласност и зна се који модел ће бити примењен. Услов за отварање поглавља 15. је и формирање обавезних резерви. Мишљења је да ће се најпотребније обавезне резерве формирати до краја године. Пројекат унапређења енергетске ефикасности је у току и иде по процедури, није поверљив, расписани су тендери и то је процес који иде својим током.

У дискусији су учествовали Александра Томић, Владимир Маринковић, Владан Милошевић и Мирјана Филиповић.

Сагласно члану 229. Пословника Народне скупштине, Одбор је одлучио већином гласова да прихвати Извештај о раду Министарства рударства и енергетике за период од 27.04.2014. године до 24.04.2015. године.

Друга тачка дневног реда - **Разматрање Годишњег извештаја о раду Агенција за енергетику за 2014. годину**

Одбор је размотрио Годишњи извештај о раду Агенције за енергетику Републике Србије за 2014. годину и поднео Извештај и Предлог закључка Народној скупштини.

У уводним напоменама Љубо Маћић, председник Савета Агенције за енергетику Републике Србије је истакао да је енергетски сектор прошле године био угрожен у поплавама и леденим кишама, али да су ти проблеми ипак превазиђени на задовољавајући начин. Електрична енергија је прошле године имала пад потрошње за 1,2%. Због свих догађаја са поплавама, смањена је производња термоелектрана па је увоз био 6% од укупне финалне потрошње, што је високо у односу на предходни десетогодишњи период. Потрошња гаса је пала за око 10%, што је вероватно био утицај високе цене гаса због руске набавне цене из увоза и курса долара. Истакао је да је за сигурност снабдевања у наредном периоду важна Стратегија развоја енергетике Републике Србије до 2025. године са пројекцијама до 2030. године, која предвиђа да ће раст електричне енергије бити мањи од 1% у наредним годинама, да ће потрошња гаса имати виши раст и да ће се енергетска ефикасност повећати и у производњи и потрошњи. „Костолац Б“ је један од пројеката који треба у великој мери да помогне да се покрије потрошња у наредним годинама. Мишљења је да би на трошкове у систему после 2020. године, могло да утиче и оно што ће се закључити крајем године у Паризу, на конференцији Уједињених нација о климатским променама. За гас су најбитнији извори снабдевања. Између осталог, битно је смањити трошкове транспорта гаса кроз Мађарску. Цене су такве да дугорочно одрже систем у стању које омогућава поуздано снабдевање електричном енергијом и другим енергентима у дугорочом периоду. Интерна ефикасност предузећа је од велике важности и предузимају се мере да се она побољша. Један од најважнијих услова да би се политика цена дугорочно водила јесте заштита сиромашних и за то постоји Уредба. Истакао је да је прошле године на слободном тржишту по нерегулисаним ценама купљено 36% електричне енергије и 41% природног гаса. Проблеми у отварању тржишта електричне енергије су се испољавали на већем броју купаца у првом делу 2014. године, али су се неки временом решавали и сада тржиште боље функционише. За тржиште електричне енергије битна је расположивост прекограничних капацитета и начин њихове локације и коришћења да они буду што слободније и транспарентније коришћени. У односу на 2013. годину, у 2014. години је унапређен режим за електроенергетске системе, тако да се очекује да ће у 2015. години бити направљен додатни корак ка тржишном коришћењу прекограничних преносних капацитета. Квалитет испоруке за електричну енергију дат је детаљније него у предходном извештају, док за гас још увек нема података, односно квалитет испоруке гаса је лошији као последица поплава и прекида у дистрибутивним мрежама. Енергетски подаци у извештају разликују се од званичне статистике државе, али ће се током године подаци ускладити. Истакао је да је Агенција за енергетику Републике Србије завршила све послове који су били предвиђени планом. Још увек се ради на десетогодишњим плановима мрежних предузећа који због ограничења у капацитету нису завршени. Агенција за енергетику Републике Србије је добила укупно 331 жалбу, од тога 130 су представке које су упућене другим институцијама. Дато је 82 лиценце, тако да је било укупно 784 лиценцирана предузећа на крају године из разних делатности.

Народни посланик Владан Милошевић је поставио питање да ли Агенција за енергетику Републике Србије врши надзор над квалитетом испоруке енергије по пријави или самоиницијативно излазе на терен Истакао је да у општини Владимирци не могу да раде пумпе за воду и музилице због слабе струје.

Поводом постављеног питања, Љубо Маћић, председник Савета Агенције за енергетику Републике Србије је изнео да је за надзор над квалитетом испоруке енергије надлежна инспекција, а да Агенција обрађује податке о томе какви су показатељи квалитета.

Александра Томић, председник Одбора је обавестила присутне о покренутој иницијативи за формирање Парламентарног форума за енергетску политику Србије. Истакла је да је Немачка организација за међународну сарадњу (ГИЗ) заинтересована да финансира одређене активности Парламентарног форума за енергетску политику Србије. Идеја је да чланови Форума буду народни посланици, инжењери из свих посланичких група. Сматра да је јако важно да формирању присуствују и представници Министарства рударства и енергетике и Агенције за енергетику Републике Србије.

У дискусији су учествовали Александра Томић, Владан Милошевић и Љубо Маћић.

Одбор је већином гласова утврдио Предлог закључка поводом разматрања Годишњег извештаја о раду Агенције за енергетику Републике Србије за 2014. годину који је поднео Народној скупштини, са предлогом да га Народна скупштина размотри и усвоји, тако да гласи:

„На основу члана 8. став 1. Закона о Народној скупштини („Службени гласник РС“, број 9/10) и члана 239. став 3. Пословника Народне скупштине („Службени гласник РС“, број 20/12-пречишћен текст),

Народна скупштина Републике Србије, на \_\_ седници \_\_\_\_\_\_\_ заседања, одржаној \_\_\_\_\_2015. године, донела је

ЗАКЉУЧAК

поводом разматрања Годишњег извештаја о раду Агенције за енергетику

Републике Србије за 2014. годину

1. Прихвата се Годишњи извештај о раду Агенције за енергетику Републике Србије за 2014. годину.
2. Овај закључак објавити у “Службеном гласнику Републике Србије”.

РС Број \_\_

У Београду, \_\_\_\_ 2015. године

НАРОДНА СКУПШТИНА

ПРЕДСЕДНИК

Маја Гојковић“

За известиоца Одбора и представника предлагача на седници Народне скупштине одређена је Александра Томић, председник Одбора.

Трећа тачка дневног реда - **Разматрање Извештаја о раду Министарства трговине, туризма и телекомуникација за период 01.01.2015. године до 31.03.2015. године**

Одбор је размотрио Извештај о раду Министарства трговине, туризма и телекомуникација за период 01.01.2015. године до 31.03.2015. године и поднео Извештај Народној скупштини.

У уводним напоменама, Весна Ковач, државни секретар у Министарству трговине, туризма и телекомуникација је указала на део Извештаја о раду Министарства трговине, туризма и телекомуникација за период 01.01.2015. године до 31.03.2015. године, који се односи на спољну трговину и билатералну економску сарадњу. Предложен је закон о потврђивању Споразума о економској сарадњи између Републике Србије и Републике Македоније, одржано је заседање мешовитих комитета за трговинско-економску сарадњу са три земље, одржана је заједничка седница Владе Србије са Владом Македоније и Владом Словеније. Састављен је споразум о регулисању међусобних односа у вези са учешћем и реализацијом наступа Републике Србије на светској изложби ЕКСПО у Италији, Милану. На основу Закона о извозу и увозу наоружања војне опреме донета су подзаконска акта и на основу Закона о спољнотрговинском пословању, донета је Одлука о изменама и допуни Одлуке о извозу шећера у земље Европске уније. Одржано је више састанака у вези са проблемом повећаног увоза млечних производа и упућено је писмо Европској унији, којим се објашњава ситуација на тржишту свиња и свињског меса и најављена је одлука Владе Републике Србије о повећању увозне заштите и о увођењу прелевмана на ове производе. Започети су преговори са Републиком Естонијом и у току су преговори о изменама и допунама Споразума између Републике Србије и Републике Финске о подстицању и заштити улагања, који је потписан 2005. године. Национална контрола листа роба двоструке намене, која је ажурирана и усклађена са директивом ЕУ 1382/2014, послата је надлежним ресорима ради прибављања извештаја пре упућивања Влади на разматрање и усвајање. У првом тромесечју 2015. године припремљен је програм рада ЦЕФТА Подкомитета за нецаринске и техничке баријере у трговини, којим ове године председава Република Србија. У координацији са привредницима, предузимане су мере отклањања нецаринских баријера на које наилазе наши привредници у трговини са ЦЕФТА странама. То су термо блокови, лекови, пиво, чај, прашак за пециво, шлаг, мајонез, супе. Састанак Управног одбора ЦЕФТА секретаријата одржан је 25. фебруара 2015. године, на коме је Молдавија представила приоритете свог представљања у 2015. години. Трећи састанак ЦЕФТА и Преговарачке групе за либерализацију трговине услугама, који је одржан 26. и 27. фебруара 2015. године, обухватио је разматрање Анекса 1. додатног Протокола о трговини услугама у оквиру ЦЕФТЕ. Прибављена су мишљења надлежних ресора за спољно-трговински систем мера и заштите. У процедури је усвајање предлога одлуке о одређивању робе од стране Владе за чији је увоз и извоз прописано прибављање одређених исправа из Уредбе о усклађивању номенклатуре царинске тарифе.

На пољу унутрашње трговине, донета је Уредба о обавезној производњи и промету хлеба од брашна Тип-500, 31. јануара 2015. године. Припремљен је Нацрт закона о оглашавању, који ће након што га одобри Влада, бити послат Народној скупштини на разматрање и усвајање. На основу Закона о трговини, донети су подзаконски акти и иницирана је израда стратегије трговине Републике Србије за период до 2020. године. Почела је реализација пројекта ИПА 2012. године, подршка развоју малих и средњих предузећа. Вредност пројекта је 7.865.000 евра. Представници Министарства трговине, туризма и телекомуникација су у сарадњи са „Привредним прегледом“ и Привредном комором Србије организовали акцију „Најбоље из Србије 2014“. На основу Закона о посредовању у промету и закупу непокретности и Правилника о стручном испиту за посреднике у промету и закупу непокретности, окончан је први и започет други испитни рок за полагање стручног испита за посредовање у промету и закупу непокретности. Пријавило се око 2000 кандидата у првом испитном року, а пролазност износи 69% и 483 кандидата је стекло уверење о положеном стручном испиту. У првом тромесечју 2015. године, инфлација је износила 1,4%, што је приближно на истом нивоу као у периоду јануар-март 2014. године. Међугодишња инфлација је износила 1,9%, при чему је инфлација за 2015. годину пројектована на нивоу од 4,2%, односно 4% ±1,5 процентних поена. Влада Републике Србије је крајем фебруара 2015. године донела Одлуку о изменама и допунама Одлуке о највишим ценама лекова за употребу у хуманој медицини, а чији режим је издавање на рецепт. Створили су се услови да се на тржиште Републике Србије пусте у промет нови лекови за употребу у хуманој медицини, што ће имати утицај на повећање и конкуренције и снабдевеност тржишта лековима. На основу Закона о заштити потрошача покренута су два поступка за заштиту колективних интереса потрошача. Према подацима којима располаже Министарство трговине, туризма и телекомуникација, а на основу извештаја Удружења потрошача о реализацији програма који су изабрани на јавном конкурсу, од јануара до марта 2015. године укупно је било 4.119 приговора потрошача. У евиденцији Савеза Удружења за заштиту потрошача, налази се 25 удружења за заштиту потрошача, док је шест удружења избрисано из евиденције због неиспуњавања законских услова. Одржан је састанак билатералног скрининга 3. и 4. фебруара 2015. године у Бриселу за преговарачко поглавље 28. „Заштита здравља и заштита потрошача“, у оквиру процеса преговора о приступању Републике Србије Европској унији. Приоритети тржишне инспекције у првом кварталу 2015. године, усклађени су са Планом рада тржишне инспекције и резултати ових контрола показују да је неопходно вршити континуиране контроле промета резаног дувана и дуванских производа, као и да регистровани привредни субјекти прометују робу без исправа о набавци, односно у сивој зони. Извршено је 811 контрола резаног дувана, дуванских производа и пратеће опреме на пијацама, јавним површинама и другим местима. Извршено је 226 контрола промета робе широке потрошње на пијацама. Извршено је 70 инспекцијских надзора који се односе на примену Закона о заштити потрошача, односно на контролу продаје дувана, алкохола и петарди малолетницима. Извршено је 1137 инспекцијских контрола у вези информисања потрошача и права на рекламацију. 492 пута је контролисана тачност мерења робе од стране трговаца на мало. Контролисање оглашавања снижења цена одеће и обуће извршено је 865 пута. Реализоване су и извршене 704 контроле које су за циљ имале равномерно снабдевање становништва основном врстом хлеба произведеног од брашна тип-500. Извршено је 5354 контроле у вези означавања и поштовања забране пушења у затвореним радним просторијама у којима се обавља промет роба и услуга. У оквиру своје надлежности као органа за спровођење ефикасне заштите права интелектуалне својине, тржишна инспекција је у прва три месеца усвојила 24 општа захтева за заштиту права интелектуалне својине, а у циљу спречавања промета кривотворених и пиратских производа, поступајући по 74 актуелна захтева за заштиту права интелектуалне својине, тржишна инспекција извршила је 794 инспекцијка надзора. Уредбом о маркирању горива обухваћена је контрола 446 енергетских објеката, у којима је узето 1480 узорака и утврђено да је у 20 узорака индикована смањена концентрација маркера. Трајно је ван промета стављено преко 460 хиљада литара разних деривата. Сходно надлежностима из Закона о енергетици, сачињено је 58 извештаја за енергетске субјекте чији објекти испуњавају минималне техничке услове за промет деривата. У склопу активности тржишне инспекције у области техничких прописа, извршено је 565 контрола усаглашености прехрамбених производа са прописаним техничким захтевима, у којима је због непоседовања прописаних ознака и исправа усаглашености привремено забрањена испорука производа на тржиште Републике Србије у вредности од преко 110 милиона динара. Извршено је 55 тржишних надзора и провера испуњености безбедоносних захтева за стављање у промет прехрамбених производа. На порталу НЕПРО постављено је 13 производа, а јавност је путем средстава јавног информисања обавештена и од стране самих привредних субјеката о активностима повлачења тих производа. У оквиру пројекта ИПА 2010 „Јачање система тржишног надзора у Србији за непрехрамбене и прехрамбене производе“ припремљена је верзија приручника за управљање системом квалитета у раду тржишне инспекције. У марту 2011. године започета је кампања, у оквиру пројекта ИПА 2011 „Фалсификати коштају више, купујмо оригинале“, а 27. марта у тржном центру „Ушће“ тржишни инспектори су показивали на фалсификованим производима опасности по здравље и безбедност и едуковали грађане о повезаности фалсификовања са организованим криминалом.

У области туризма, приказана је сарадња са међународним организацијама и истакнута је реализација редовне и континуиране сарадње са Светском туристичком организацијом (UNWTO). Постоје два пројекта која се истичу у области туризма. Пројекат Хера – одрживо управљање туризмом јадранског наслеђа, „Sustainable tourism management of Adriatic HERitage“. Као најзначајнија активност на овом пројекту је набавка опреме за визиторски центар на локалитету Феликс ромулијана. Укупан буџет за пројекат намењен Републици Србији износи 596.122,22 евра, а учешће Министарства трговине, туризма и телекомуникација је 89.418,33 евра. Други пројекат је „Зелено путовање Европом“, који има за циљ да повеже путнике, мала и микро предузећа у области туризма и угоститељства, односно омогући локални економски развој. Укупна вредност пројекта је 330,689,23 евра. Ресор министарства задужен за туризам прати и реализује пројекте развоја туризма, а пре свега врши документациону контролу захтева за коришћење бесповратних средстава за пројекте промоције туристичких производа и туристичких простора у Србији и подстицању унапређења туристичко-угоститељске понуде. Рађена је припрема уговора са корисницима којима су одобрена средства у складу са програмом распореда и коришћења субвенција и донација намењених за пројекте развоја туризма у 2015. години, као и реализација и активно праћење уговорених капиталних вишегодишњих пројеката у оквиру капиталног пројекта „Изградња туристичке инфраструктуре у туристичким центрима“. Кроз поступак категоризације угоститељских објеката за смештај у првостепеном управном поступку, разврставања угоститељских објеката за смештај у врсту, односно подврсту и категорију, донето је укупно 25 решења, а од тога 24 решења о утврђивању категорије и један закључак о обустави поступка. Издато је 14 легитимација за туристичке водиче на основу захтева странака. Туристичка инспекција, у периоду од 1. јануара до 31. марта 2015. године, односно инспектори Сектора туристичке инспекције су извршили 4435 контрола, 170 контрола делатности туристичких агенција, 3610 контрола угоститељских делатности, четири контроле туристичких професија, 87 контрола услуга изнајмљивања возила, 17 контрола услуга скијалишта и 545 контрола извршења решења. Бесправни рад је утврђен у 299 контрола, а неиздавање прописаних рачуна у 89.

Александра Томић, председник Одбора је поставила поставила питање какве се субвенције предвиђају у вези акције летовања у Србији, односно да ли је у изради одговарајућа уредба и да ли се ради на припреми новог закона о туризму.

Рената Пинџо, в.д. помоћника министра у Министарству трговине, туризма и телекомуникација, руководилац Сектора за туризам, изразила је задовољство што се туризам наметнуо као једна од водећих тема када је реч о економији. Истакла је да су систем додељивања ваучера примењивале друге земље када су биле у фази развоја туризма. Када је систем постао напреднији, увођене су пореске олакшице, уплате на картице којима је вршено плаћање. Влада Републике Србије је одвојила одређени износ средстава за одређену количину ваучера. Предлог је да вредност ваучера буде 5000 динара. Грађани који могу да аплицирају за ваучере су пензионери, незапослени и запослени чија примања не прелазе 60.000 динара и корисници туђе неге, односно лица са посебним потребама. Провера корисника ће се вршити у ПИО фонду, Центру за социјални рад, Националној служи за запошљавање, у зависности од категорије грађана и биће предузете све мере како не би дошло до злоупотребе. Ваучери се могу искористити до краја новембра 2015. године, имајући у виду ограничење за трезор и вршење плаћања у децембру 2015. године. Тиме је иницирано таргетирање одређених група ради унапређења туристичког промета у постсезони. Према садашњем предлогу биће објављен јавни позив, пре свега угоститељима, специјалним болницама које у бањама пружају услуге из јавног сектора и осталим заинтересованима. Након објаве јавног позива, биће отворен рок за подношење пријава, са потврдом резервације и уз адекватну документацију. Пошто је просечна дужина боравка домаћих гостију у Србији четири ноћи, минимум уплате мора бити четири ноћења, да би имало економског смисла и оправдање зашто се на тај начин користе средства из буџета. Достава ваучера ће се вршити преко поште на кућне адресе. Јавна расправа о Нацрту закона о изменама и допунама Закона о туризму је завршена и ускоро ће бити достављен Народној скупштини на разматрање и усвајање.

Народни посланик Владимир Маринковић је похвалио Извештај о раду Министарства трговине, туризма и телекомуникација за период 01.01.2015. године до 31.03.2015. године и детаљно излагање Весне Ковач, државног секретара у Министарству трговине, туризма и телекомуникација, посебно из области трговине и туризма, као и присуство свих државних секретара на седници Одбора.

У дискусији су учествовали Александра Томић, Владимир Маринковић, Весна Ковач и Рената Пинџо.

Сагласно члану 229. Пословника Народне скупштине, Одбор је одлучио већином гласова да прихвати Извештај о раду Министарства трговине, туризма и телекомуникација за период 01.01.2015. године до 31.03.2015. године.

Четврта тачка дненог реда – **Разно**

Александра Томић, председник Одбора је изнела да је 19. јуна 2015. године предвиђена посета председника Одбора за заштиту животне средине, председника Одбора за пољопривреду и водопривреду и председника Одбора за привреду, регионални развој, трговину, туризам и енергетику и једног члана наведених одбора општини Ариље. План је да се одржи састанак са локалном самоуправом, у вези ИПАРД програма који везује пољопривреду, енергетику и животну средину. Мишљења је да ће се одржати састанак са удружењем „Српска малина“, пошто су се већ обраћали Одбору.

На предлог председника, Одбор је одлучио да народни посланик Милош Тошанић буде члан делегације која ће посетити општину Ариље.

На Одбору је договорено да Одбор посети Агенцију за енергетику Републике Србије, Комисију за заштиту конкуренције и Агенцију за приватизацију у циљу ближег упознавања са радом ових независних тела.

Народни посланик Саша Максимовић је подсетио присутне на позив за одржавање седнице Одбора у Новом Бечеју. Мишљења је да је то одлична прилика за разматрање регионалног развоја туризма.

У дискусији су учествовали Александра Томић и Саша Максимовић.

Седница је закључена у 16 часова и 10 минута.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |